የምስራቅ አፍሪካ ሀገራት አካባቢው ተደማጭነቱ እንዲጎለብት ለመስራት ተስማምተዋል
በአዲስ አበባ እየተካሄደ ከሚገኘው 30ኛው የአፍሪካ ህብረት የመሪዎች ጉባዔ ጎን ለጎን ስብሰባ ያደረጉት የምስራቅ አፍሪካ ሀገራት የውጭ ጉዳይ ሚኒስትሮች አካባቢው ተደማጭነቱ እንዲጎለብት ለመስራት ተስማምተዋል፡፡የቀጠናው የውጭ ጉዳይ ሚኒስትሮች ምክክር አካባቢያዊ ተሰሚነት እንዲጎለብትና ሰላምና መረጋጋት በሚሰፍንበት ጉዳይ ላይ ትኩረቱን አድርጓል፡፡የአፍሪካ ህብረት ቀጣይ ሊቀመንበር የሆነችውን ሩዋንዳ እንዲሁም የአፍሪካ ህብረትን ተቋማዊ ለውጥ በበላይነት እያንቀሳቀሱት ያሉትን የሀገሪቱን ፕሬዝዳንት ፖል ካጋሜን በሚኖራቸው የስራ ቆይታ ለመደገፍ መስማማታቸውን ምክክሩን የተከታተሉት የጅቡቲው የውጭ ጉዳይ ሚኒስትር ሙሀሙድ አሊ ዩሱፍ ገልፀዋል፡፡በውይይቱ ቀጠናዊ የኢኮኖሚ ትብብር በሚጠናከርበት ሂደት ላይ ሚኒስትሮቹ መስማማታቸውም ተጠቅሷል፡፡በውይይቱ የአስራ አራት የምስራቅ አፍሪካ ሀገራት የውጭ ጉዳይ ሚኒስትሮች ተሳትፎ ያደረጉ ሲሆን የኮሞሮስና የሶማሊያ አዲስ የውጭ ጉዳይ ሚኒስትሮችም ትውውቅ ተካሂዷል፡፡ 